# Projektni zadatak

**Izrada „Metodologije praćenja onečišćenja morskog okoliša na temelju analize satelitskih snimaka“.**

Izvođač će izraditi Metodologiju praćenja onečišćenja morskog okoliša isključivo na temelju analize satelitskih snimaka za pilot područje Akvatorij zapadne Istre na temelju povijesnih podataka.

## Praćenje onečišćenja morskog okoliša

Podaci o lokaciji: Limski zaljev

Površina područja monitoringa: najmanje 6,85 km2

Period monitoringa: 01.05.2024. - 30.09.2024. godine

Izvođač će izraditi dokument „Metodologija praćenja onečišćenja morskog okoliša na temelju analize satelitskih snimaka“, na temelju **​**nadzora biokemijskih parametara i indikatora onečišćenja.

Kvalitativni deskriptori za utvrđivanje stanja morskog okoliša sukladno Okvirnoj direktivi o morskoj strategiji (DIREKTIVA 2008/56/EZ EUROPSKOG PARLAMENTA I VIJEĆA od 17. lipnja 2008. o uspostavljanju okvira za djelovanje Zajednice u području politike morskog okoliša (Okvirna direktiva o pomorskoj strategiji)

1. Deskriptor D5 – eutrofikacija,

Eutrofikacija izazvana ljudskim djelovanjem značajno utječe na gubitak bioraznolikosti, degradaciju ekosustava, štetno cvjetanje algi i nedostatak kisika u pridnenim vodama.

Izvođač će vršiti praćenje deskriptora D5 (koncentracija klorofila) na tjednoj razini u periodu monitoringa

1. Deskriptor D7 – hidrografski uvjeti

Ljudske aktivnosti mogu utjecati na fizička svojstva morske vode i promijeniti hidrografske uvjete i na taj način utjecati na morska staništa.

Izvođač će vršiti praćenje deskriptora D7 (koncentracija suspendirane tvari, indikatori onečišćenja organskog podrijetla) na tjednoj razini u periodu monitoringa

1. Deskriptor D10 – morski otpad

Morski otpad se definira kao bilo koji postojani, proizvedeni ili prerađeni čvrsti materijal koji nije prirodnoga podrijetla nego ga je proizveo i koristio, te odbacio čovjek izravno u more ili je pak taj materijal tamo dospio s kopna putem rijeka, odvodnje i ispusta otpadnih voda ili vjetrom. Pojavljuje se kao plutajući na površini mora, ispod površine mora (u vodenom stupcu), na morskom dnu, te naplavljen na plažama.

Izvođač će vršiti praćenje deskriptora D10 (detekcija plastike), na mjesečnoj razini u periodu monitoringa

## Sadržaj dokumenta

Na temelju podataka dobivenih monitoringom zadanih deskriptora Izvođač će izraditi dokument koji je predmet ove nabave.

Obvezna poglavlja dokumenta „Metodologija praćenja onečišćenja morskog okoliša na temelju analize satelitskih snimaka“ :

* Opis tehnologije
* Detaljni opis korištene tehnologije
* Opis obrade podataka
* Pouzdanost i točnost tehnologije u kontekstu određivanja deskriptora stanja mora
* Procjena resursa implementacije tehnologije
* Održavanje tehnologije
* Demonstracija tehnologije na pilot lokaciji Naručitelja
* Zaključak

Dokument pored obveznih, može sadržavati i druga poglavlja za koje Izvođač procijeni važnost u skladu s praksom i pravilima struke i važećim zakonskim propisima.

## Isporuka dokumenta

Dokument se isporučuje na engleskom i hrvatskom jeziku, po jedan otisnuti i uvezani primjerak te na dva USB ključa u pdf formatu.